פלורנטין: פלאפל השכונה | חומוס להמונים
פלורנטין: פלאפל השכונה
נכתב בתאריך 3 ביוני 2009 על ידי אבו שוקי המקורי שייך לנושאים: פלאפליות // 6 תגובות
בין הפאבים האפלים והמסעדות האופנתיות של פלורנטין, פלאפל השכונה הוא נקודת אור חמה ופריכה עם הרבה טחינה. כשתנגסו בכדורים הלוהטים יעלו בכם זכרונות ילדות נוגים.
ויטל 2, פלורנטין
ויטל 2 זו לא בדיוק כתובת של בית, אלא יותר כתובת של בלוק – זה שמהצד האחד שלו נמצא חומוס בית-לחם ומהשני שמעיה חומוס-בר. ביניהם, נמצאות כמו מהאטרקציות התיירותיות של השכונה – אי אלו פאבים אפלים ומסעדות אופנתיות (כנראה), שמושכים אליהם בני תשחורת חובבי-התגודדות.
באמצע כל הטררם הזה עומדים עזרא והפלאפל שלו, 10 ש"ח כולל טרופית (!), כמו פיסת מציאות שנתלשה משנות השמונים ונזרקה באמצע עידן הפלאפל האורגני בארבעה צבעים בפיתה מקמח מלא. עזרא, פדחתו בוהקת, נמצא בעיקר אחר-הצהריים ובערב (המקום פתוח מהבוקר ועד אחר-חצות). אם הגעת והוא שם, אל תהססו: בקשו "הכל".
עזרא ימרח לכם ביד זריזה מעט חומוס, יתבל בקצת מהסחוג הירוק העדין, יוסיף כף נאה של אריסה, סלט, כרוב חמוץ וכרוב כבוש, קצת פטרוזיליה, את הקציצות הלוהטות שטיגן במיוחד בשבילכם, וכמובן – טחינה על הכל.
המנה המהונדסת במהירות ובמיומנות היא מעשה אמן, בנויה לתלפיות ובניגוד לחששם של רבים – מסתבר – לא חריפה מדי. הכל במידה. אז כן, אתם יכולים להשתפן ולבקש בלי זה ובלי ההוא, אבל אם אתם יודעים מה טוב בשבילכם אתם תלכו על הדבר האמיתי, עם הרבה טחינה.
יש בפלאפל השכונה גם קבב ושניצל, סטייק פרגית, קציצות וקובה בורגול – בפיתה או בצלחת עם תוספת אם אתם מגיעים בצהריים. הכל (מה שטעמתי) פשוט וטעים אבל אין ספק שהפלאפל הוא גולת הכותרת.
הקציצות פריכות ואווריריות, צבועות חום עמוק בחוץ וירוק בפנים. האריסה – אמו הרוחנית של "החריף" – עשויה היטב ומעניקה חמיצות חרפרפה של פלפלים אדומים. יופי של מנה.
6 תגובות על פלורנטין: פלאפל השכונה
4 ביוני 2009 ב-14:15 //
עברתי שם כמה פעמים, היה נראה כל כך מוזר שהשתפנתי. בפעם הבאה לא אשתפן
6 ביוני 2009 ב-15:47 //
אכלתי שם פעמים, ובשתיהן לא היה טעים.
6 ביוני 2009 ב-17:04 //
איזה קטע. גרתי בפלורנטין יותר משנה ומעולם לא אכלתי שם. בעצם, לא נראה לי שהוא היה שם תמיד. או שכן? בכל מקרה, אגש לבדוק את הסוגייה כבר השבוע. רוצה להצטרף? 🙂
7 ביוני 2009 ב-00:39 //
תרימי טלפון כשתגיעי לשכונה. אם יסתדר – סבבה.
9 ביוני 2009 ב-17:40 //
אפשר לבקש "קובה בורגול" בלי להרגיש בהמתי?
אני ראשון!!1
15 ביוני 2009 ב-21:18 //
ואת הכי חשוב שכחת – איך הייתה הטרופית?